DA Den Europæiske Unions Tidende C 123/16

Meddelelse til de personer og enheder, som er opført på de lister, der er omhandlet i artikel 11 og 15 i Rådets forordning (EF) nr. 194/2008 om forlængelse og styrkelse af de restriktive foranstaltninger over for Burma/Myanmar i medfør af Kommissionens forordning (EU) nr. 411/2010

2010/C 123/08

Rådet for Den Europæiske Union identificerede ved Rådets afgørelse 2010/232/FUSP (1) de personer, enheder eller organer, over for hvilke der skal anvendes restriktive foranstaltninger, jf. bilag II og III til afgørelsen:

1) De personer, enheder og organer, som er opført i bilag II til afgørelse 2010/232/FUSP, er: a) individuelle medlemmer af Burmas/Myanmars regering eller b) fysiske eller juridiske personer, enheder eller organer, der er knyttet til dem som omhandlet i artikel 9, stk. 1, og artikel 10, stk. 1, i Rådets afgørelse 2010/232/FUSP

2) De personer, enheder og organer, som er opført i bilag III til afgørelse 2010/232/FUSP, er: a) virksomheder, der ejes eller kontrolleres af Burmas/Myanmars regering, eller de offentlige instanser, virksomheder, herunder privatretlige virksomheder, hvori de offentlige myndigheder har aktiemajoriteten, og organer i denne stat b) virksomheder, der ejes eller kontrolleres af de enkelte medlemmer af Burma/Myanmars regering eller af fysiske eller juridiske personer, enheder eller organer med tilknytning til dem, og c) juridiske personer, enheder eller organer, der ejes eller kontrolleres af de i litra a) eller b) nævnte virksomheder, eller optræder for dem eller på deres vegne.

Kommissionen har derfor i overensstemmelse med artikel 18, stk. 1, litra b), i Rådets forordning (EF) nr. 194/2008 (2) vedtaget Kommissionens forordning (EU) nr. 411/2010 (3), som ændrer bilag VI og VII til forordning (EF) nr. 194/2008.

Forordning (EF) nr. 194/2008 fastsætter:

1) indefrysning af alle pengemidler, andre finansielle aktiver og økonomiske ressourcer, som tilhører de personer, grupper og enheder, der er opført i bilag VI, og bestemmelser om, at ingen pengemidler, andre finansielle aktiver eller økonomiske ressourcer hverken direkte eller indirekte må stilles til rådighed for dem, og

2) et forbud mod nye investeringer i de virksomheder, juridiske personer, enheder eller organer, som er opført i bilag VII.

De personer, enheder og organer, der er opført i bilag VI, gøres opmærksom på, at de har mulighed for at indgive en ansøgning til de kompetente myndigheder i den eller de relevante medlemsstater, der er opført på webstederne i bilag IV til forordning (EF) nr. 194/2008, med henblik på at opnå tilladelse til at anvende indefrosne midler i forbindelse med basale behov eller specifikke betalinger, jf. artikel 13 i forordningen.

De personer, enheder og organer, der er opført på listerne i Rådets forordning (EF) nr. 194/2008, ændret ved Kommissionens forordning (EU) nr. 411/2010, kan til enhver tid sende Rådet for Den Europæiske Union en anmodning sammen med eventuel dokumentation om, at beslutningen om at optage dem og/eller bibeholde dem på ovennævnte lister tages op til fornyet overvejelse. Anmodningen stiles til følgende adresse:

Rådet for Den Europæiske Union Rue de la Loi/Wetstraat 175 1048 Bruxelles/Brussel BELGIQUE/BELGIË

De personer, enheder og organer, der opføres i bilag VI og VII til Rådets forordning (EF) nr. 194/2008 ved Kommissionens forordning (EU) nr. 411/2010, kan fremsætte bemærkninger til Kommissionen om det forhold, at de er optaget på listen. Sådanne bemærkninger stiles til:

Europa-Kommissionen GD for Eksterne Forbindelser (Direktorat A, Kontor A2 — CHAR 12/45) Rue de la Loi/Wetstraat 200 1049 Bruxelles/Brussel BELGIQUE/BELGIË

Anmodninger og oplysninger vil blive behandlet, når de modtages. I den forbindelse gøres de pågældende personer og enheder opmærksom på, at Rådet løbende overvåger listerne i overensstemmelse med artikel 14 i Rådets afgørelse 2010/232/FUSP.

De pågældende personer og enheder gøres tillige opmærksom på, at lovligheden af Kommissionens forordning (EU) nr. 411/2010 kan prøves af Den Europæiske Unions Domstol, jf. artikel 263, i traktaten om Den Europæiske Unions funktionsmåde.

(1) EUT L 105 af 27.4.2010, s. 22. Afgørelsen ophæver og erstatter fælles holdning 2006/318/FUSP.

(2) EUT L 66 af 10.3.2008, s. 1.

(3) EUT L 118 af 12.5.2010, s. 10.